Here is a page extracted from Wikipedia that may contain CSS, HTML, and a lot of unformatted text.

Title: مكناس
Content: مكناس (تمازيغت: ⴰⵎⴽⵏⴰⵙ) مدينة ف شمال د لمغريب، وخامس أكتر مدينة ف لمملكة من ناحية سكان. مكناس كان عاصيمة ديال لمغريب ف عهد سلطان مولاي سماعيل (1672–1727)، قبل ما ترجع مراكش عاصمة من جديد. عدد سكان مدينة مكناس 632.079 والمدينة جاية ف جهة فاس مكناس. السمية ديال المدينة جات من سمية قبيلة مكناسة (بتمازيغت ⵉⵎⴽⵏⴰⵙⵏ). لمدينة القديمة ديال مكناس عطاتها ليونيسكو صفة ترات عالمي ف 1996.

أصل د سمية 

سمية ديال مدينة مكناس جاية من سمية ديال لقبيلة لأمازيغية د مكناسة. ناس ديال هاد لقبيلة كيتسماو "إمكناسن" ف لجمع و "أمكناس" ف لمفرد. "أمكناس" ب تمازيغت كتعني لعسكري ولا لمقاتل. وزيدون، المناضلين الشلوح كيسميوها كتر "أمكناس". قبيلة مكناسة شاركو ف 711 مع طارق بن زياد ف فتح الاندلس، وسكنو ف شمال د قرطبة. و جوايه القرن حضاش، أسسو السلالة ديال بنو لأفطس ف بطليوس (باداخوس). البعض منهوم شارك ف تورة لي نوضها ميسارة (739 ل 742) ودخلو ل لمدهب د الخوارج. أسسو إمارة سيجيلماسة لي جات ف لحدود شمالية د صحرا. وباش يقدو على لهجمات د لفاطميين، تحالفو مع لخلافة د قرطبة. ولكن فاش شاف ديالهم لمعتز تحالف مع الفاطميين، جاو مغراوة لي كانو متحالفين معا لأمويين د قرطبة، وجراو على مكناسة من سيجيلماسة. بعد ما تحاربو مع بزاف ديال لقبايل اخرى، منها الصالحيين، ومن بعد لمرابطين، مكناسة ضعافو وف القرن 11 مشاو ستاقرو ف مكناس.

تاريخ 

قبيلة مكناسة ناضو ضد لحاكم ديال قيروان ف تونس، وجاو ستاقرو حدا واد ويسلان. ف لقرن 11 جاو لمرابطين و دارو ف لمنطقة فين مستاقرين مكناسة قشلة. فاش جاو لموحدين، ريبو داكشي، حيت تاهمو مكناسة بلي كيعاكسوهم، وباش يبنيو مدينة كبر ؤ حسن، فيها جوامع (ومنها جامع لكبير لي تبنى ما بين 1199 و 1213) وسوار عالية. فاش ستولاو عليها لمرينيين، بناو فيها مدراسات (ومنهم لمدراسة لبوعنانية لي بدا لبني ديالها مع لحوكم ديال بو لحسن ف 1331 و ما تسالا على 20 عام من بعد)، قصبات و جوامع ف لبدو د لقرن 14. فاش خداو لوطاسيين لحوكم، مدينة مكناس تمعشات بزاف. أهم ماليك علوي هو مولاي سماعيل لي حكم لبلاد خمسة وخمسين عام (1672 ل 1727). عاود نضم لمغريب وهدنو، بعدما لعسكر ديالو ربحو ݣاع لقبايل لي كان مدابزة معاه، و غلبو لعتمانيين والنصارى. وهاكدا لمخزن تحكم ف لبلاد كاملة. مولاي سماعيل خلا بزاف ديال لمآتر، كبر مدينة مكناس وردها عاصمة ديالو. دار الشان ل لمدينة ب لفلوس لي كانو كايدخلو من لبيع ديال لبحارة نصارى لي كانو من بعدما كيقبطو عليهم، كيحبسوهم ف حبس كبير تحت لأرض ف مكناس: حبس قارا. هاد لحبس مزال كاين ويقدر بنادم يزورو حتى اليوم. مولاي سماعيل بنى بزاف د المنشآت، جرادي، بيبان كبيرة، سوار طولها فات ربعين كيلومتر وشلا من جامع بصوامع زوينة. هدشي علاش مكناس كيسميوها مرة مرة "مدينة الميات صمعة". ف يامات ستيعمار د لمغريب (1912 ل 1956)، كانت مكناس كتسمى "ڤرساي د لمغريب"، ولا "باريز صغيرة" حيت الفرانسويين كانت كتعجبهوم وكتجيهوم اجمل مدينة ملكية ف لمغريب. واحد الوقيتة كانت ݣاع إقامة ديال لماريشال ليوطي وكان دار فيها لكارتيي جينيرال ديالو.

جغرافيا 
أوّل إحصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 177.128 لي ساكنين ف مكناس، سوا مغاربا ؤلا أجانب.

لجماعة لحضرية 
لجماعة لحضرية د مكناس تابعة ل عمالة مكناس، جهة فاس مكناس، ساكنين فيها 517376 واحد، على حسب لإحصاء لعام 2014.

تعليم 
 نسبة لأمية (نّاس لّي ما كايعرفوش يقراو ولا يكتبو) : 19,9%
 نسبة سّكان لّي قاريين فوق تّانوي (تانوي و جامعة): 26,1%

اقتصاد 
 نسبة نّاس نّشيطين (لّي يقدرو يخدمو): 47,1%
 نسبة لبطالة (نّاس لّي ما خدامينش و تايقلبو على خدمة): 21%
 نسبة نّاس اللي خدامين ف دّولة (ولا لعاطلين اللي سبق ليهوم خدمو): 18,3%
 نسبة نّاس اللي خدامين في لقطاع لخاص (ولا لعاطلين اللي سبق ليهوم خدمو):48,7%

عيون لكلام 

 
جهة فاس مكناس
مدون د لمغريب
عاصيمة قديمة د لمغريب
مقالات فيها مصدر و 3000 بايت